
STANOVISKO
Výbor pre rybárstvo vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto body:
1.	berie na vedomie správu Dvora audítorov o overení ročnej účtovnej závierky Európskej agentúry pre kontrolu rybárstva (ďalej len „agentúra“) za rozpočtový rok 2024, výročnú správu o činnosti agentúry za rok 2024 a analýzu a hodnotenie tejto správy správnou radou agentúry;
2.	vyjadruje spokojnosť s činnosťami, ktoré vykonal Dvor audítorov, a s vyhlásením Dvora audítorov, že účtovná závierka agentúry za rok končiaci sa 31. decembra 2024 je v súlade s nariadením o rozpočtových pravidlách Únie a účtovnými pravidlami, ktoré schválil účtovník Komisie; berie na vedomie pripomienky Dvora audítorov týkajúce sa systémov riadenia a kontroly a opakovaného využívania prenosov rozpočtových prostriedkov; víta vysvetlenia agentúry a jej záväzok riešiť tieto otázky; 
3.	konštatuje, že agentúra pôvodne dostala v roku 2024 zo všeobecného rozpočtu Únie príspevok vo výške 30,58 milióna EUR, čo v porovnaní s rokom 2023 predstavovalo zvýšenie o 1,61 %; konečný príspevok zo všeobecného rozpočtu prijatý agentúrou po schválení opravného rozpočtu predstavoval 30,79 milióna EUR, čo je konečné zvýšenie o 2,31 % v porovnaní s rokom 2023; poukazuje na to, že agentúra má spomedzi agentúr Únie jeden z najnižších ročných rozpočtov a jeden z najnižších počtov zamestnancov; zdôrazňuje, že činnosť agentúry sa medzitým rozšírila, najmä pokiaľ ide o boj proti NNN rybolovu a jeho dôsledkom pre udržateľnosť rybolovných zdrojov, hospodárstvo, zvrchovanosť a bezpečnosť Únie a jej najvzdialenejších regiónov;
4.	zdôrazňuje, že agentúra získala „iné príjmy“ v hodnote 1,23 milióna EUR, a preto celkové príjmy agentúry dosiahli 32,02 milióna EUR;
5.	berie na vedomie, že v rozpočtovom roku 2024 bola agentúra schopná plniť 99,5 % svojho ročného pracovného programu, v porovnaní s 98 % v roku 2023; konštatuje, že agentúra bola schopná vykonávať svoje operácie a plniť si rozpočet podľa plánu; blahoželá agentúre k plneniu rozpočtu na úrovni 100 %, pokiaľ ide o záväzky, a na úrovni 76,6 %, pokiaľ ide o platby, čo je v porovnaní s rokom 2023 zvýšenie o 4 %; konštatuje, že po zohľadnení pripísaných príjmov dosiahla agentúra plnenie na úrovni 92,3 %, pokiaľ ide o záväzky, a 76,9 %, pokiaľ ide o platby; domnieva sa, že táto úroveň plnenia a efektívnosti pri využívaní verejných zdrojov je príkladom dobrého riadenia, ktorý by mal inšpirovať ostatné agentúry Únie, najmä v situácii, keď rozpočtová disciplína a zodpovedné využívanie finančných prostriedkov musia byť prioritou;
[bookmark: _Hlk220419949]6.	pripomína prístup nulovej tolerancie Únie k nezákonnému, nenahlásenému a neregulovanému (NNN) rybolovu a kľúčovú úlohu agentúry v boji proti NNN rybolovu, ako aj jej prínos k vykonávaniu spoločnej rybárskej politiky (SRP); v tejto súvislosti vyjadruje poľutovanie nad tým, že vzhľadom na uplynutie platnosti rámcovej zmluvy a oneskorenie v súvislosti so zmluvou o spoločnom verejnom obstarávaní s agentúrou Frontex nebolo možné prenajať žiadne lietadlá s pevnými krídlami; varuje, že ukončením využívania týchto vzdušných prostriedkov sa obmedzuje reálna operačná kapacita agentúry účinne bojovať proti NNN rybolovu; žiada, aby sa tieto postupy preskúmali s cieľom zabrániť narušeniam, ktoré by mohli viesť k nezákonným činnostiam v európskych vodách; konštatuje, že výdavky na prenájom plavidiel na hliadkovacie činnosti sa znížili o 2,5 %;
7.	zdôrazňuje, že napriek pretrvávajúcemu úsiliu je NNN rybolov aj naďalej vážnou výzvou vo vodách EÚ, narúša konkurencieschopnosť, oslabuje udržateľnosť populácií rýb a ohrozuje hospodársku životaschopnosť odvetvia rybolovu EÚ a pobrežných komunít; podčiarkuje naliehavú potrebu posilniť spôsobilosti leteckého a námorného dozoru a sledovania, zaistiť účinné a primerané systémy kontroly a inšpekcie a poskytovať cielenú podporu a odbornú prípravu vnútroštátnym orgánom a miestnym pobrežným komunitám s cieľom účinne odhaľovať NNN činnosti, predchádzať im a bojovať proti nim vo všetkých vodách EÚ;
8.	zdôrazňuje, že je dôležité, aby agentúra využívala externé zdroje príjmov s cieľom zabezpečiť finančné prostriedky na plnenie svojich štatutárnych cieľov;
9.	zdôrazňuje, že za kontrolu rybolovných činností sú v prvom rade zodpovedné členské štáty, zatiaľ čo úlohy agentúry sa obmedzujú na podporu a koordináciu, ako aj na poskytovanie pomoci členským štátom v tejto oblasti; zdôrazňuje najmä význam toho, aby agentúra prispievala k harmonizácii kontrolných činností jednotným, predvídateľným a transparentným dohľadom a aby v záujme zabezpečenia rovnakých podmienok a rovnosti pri kontrolách zabránila rôznym výkladom medzi členskými štátmi, a tým riziku nerovného zaobchádzania; trvá na tom, že nedostatočná kontrola rybolovných činností sa nesmie kompenzovať zvýšením dodatočnej záťaže na úkor prevádzkovateľov ani odstránením rovnakých podmienok;
10.	zdôrazňuje, že novo prijatá revízia nariadenia o kontrole rybárstva zvýšila pracovné zaťaženie agentúry, najmä v súvislosti so zaistením jednotnejšieho uplatňovania pravidiel medzi členskými štátmi; zdôrazňuje, že nárast záväzkov bez dostatočných zdrojov na ich plnenie by oslabil schopnosť agentúry plniť svoje dôležité úlohy; 
[bookmark: _Hlk219831144]11.	vyzýva Komisiu, aby spolupracovala s agentúrou pri navrhovaní delegovaných a vykonávacích aktov v súvislosti s nedávno prijatým nariadením o kontrole rybárstva a nariadeniami týkajúcimi sa jej činností; pripomína potrebu usmerňovať sektor pri implementácii tohto rámca pomocou projektov na podporu zainteresovaných strán a správnych orgánov v oblasti rybárstva pri prechode na digitálne nástroje a aktualizované pravidlá;
12.	zdôrazňuje preto, že finančné a ľudské zdroje, ktoré ma agentúra k dispozícii, musia byť garantované a musia byť v súlade s úlohami, ktoré jej boli pridelené, a s činnosťami, ktoré sa majú vykonať, pričom treba zabrániť akémukoľvek dodatočnému tlaku na činnosť zamestnancov a kvalitu ich pracovných podmienok; vyzýva agentúru, aby pokračovala v úsilí o zabezpečenie optimálneho využívania pridelených rozpočtových prostriedkov;
13.	vyzýva agentúru, aby podporovala členské štáty pri monitorovaní a identifikácii závažných porušení vymedzených v nariadení (EÚ) 2023/2842, a najmä porušení uvedených v článku 90 ods. 2 písm. p) o nútenej práci; poukazuje na význam poskytovania primeranej odbornej prípravy inšpektorom EÚ v súvislosti s monitorovaním a identifikáciou závažných porušení;
14.	konštatuje, že v roku 2024 vykázala agentúra celkovo 45 734 inšpekcií, čo je nárast o 1,65 % v porovnaní s rokom 2023; zdôrazňuje, že hoci sa počty inšpekcií zvýšili, čo naznačuje efektívnejšie prideľovanie zdrojov, svedčí to aj o tom, že vo všetkých vodách EÚ je aj naďalej nevyhnutné účinné monitorovanie a presadzovanie práva; domnieva sa, že 14 % nárast inšpekcií aspoň s jedným podozrením z porušenia v porovnaní s rokom 2023 je cennou informáciou, pokiaľ ide o ďalšie posilnenie dodržiavania predpisov a zabezpečenie účinného dohľadu; zdôrazňuje, že agentúra by mala pokračovať v posilňovaní svojich inšpekčných činností s cieľom sprísniť presadzovanie, chrániť populácie rýb a garantovať rybárom živobytie;
15.	opätovne potvrdzuje náš záväzok voči medzinárodnému systému založenému na pravidlách a podčiarkuje dôležitú úlohu Únie v oblasti medzinárodnej správy a diplomacie v oblasti oceánov; v tomto ohľade a v súvislosti s bojom proti NNN rybolovu podčiarkuje dôležitú úlohu agentúry pri podpore intenzívnejšieho a harmonizovaného uplatňovania kontrolných systémov EÚ, ako aj spolupráce s tretími krajinami s cieľom prispieť k posilneniu globálneho poriadku založeného na pravidlách a okrem iného bojovať proti nezákonnému rybolovu a zaistiť rešpektovanie ľudských, ako aj sociálnych práv tých, čo pracujú na rybárskych lodiach;
16.	zdôrazňuje, že dôveryhodnosť medzinárodného systému riadenia udržateľného rybárstva založeného na pravidlách závisí aj od schopnosti Únie zabezpečiť, aby výrobky rybárstva dovážané na európsky trh z tretích štátov boli vyrobené pri splnení tých istých požiadaviek, aké sa vzťahujú na flotily členských štátov; varuje pred rizikom nekalej hospodárskej súťaže, ak sa prísne nezaručí táto konzistentnosť;
17.	víta podporu, ktorú agentúra EFCA poskytuje práci Únie v rámci regionálnej organizácie pre riadenie rybárstva (RFMO), a spoluprácu s krajinami mimo EÚ s cieľom zlepšiť dodržiavanie predpisov a rovnaké podmienky a zabezpečiť budovanie kapacít; podčiarkuje kľúčovú úlohu agentúry, pokiaľ ide o podporu členských štátov pri koordinovanom monitorovaní oblastí obmedzeného rybolovu zriadených Všeobecnou rybárskou komisiou pre Stredozemné more (GFCM);
18.	berie s uznaním na vedomie pokračovanie spolupráce agentúry s Európskou agentúrou pre pohraničnú a pobrežnú stráž (Frontex) a Európskou námornou bezpečnostnou agentúrou (EMSA) v záujme podpory vnútroštátnych orgánov vykonávajúcich úlohy pobrežnej stráže v súlade s článkom 8 nariadenia (EÚ) 2019/473; považuje túto spoluprácu za dobrý príklad spolupráce a súčinnosti medzi agentúrami Únie, ktorý by sa mal podporovať a mali by sa ním inšpirovať agentúry v iných oblastiach; vyzýva agentúru, aby pokračovala v úsilí v tomto smere;
19.	vyjadruje presvedčenie, že zintenzívnenie spolupráce medzi agentúrou a Európskou environmentálnou agentúrou (EEA), najmä pokiaľ ide o výmenu údajov, a Európskou vesmírnou agentúrou (ESA), poskytuje kumulatívne výhody; víta v tejto súvislosti podpísanie memoranda o porozumení s agentúrou EEA na výmenu informácií a poznatkov a vykonávanie pilotných projektov na mori, najmä projektu zameraného na morský odpad vrátane monitorovania, vyhľadávania, zberu a recyklácie opusteného alebo strateného rybárskeho výstroja v určených námorných oblastiach;
20.	vyzdvihuje úlohu agentúry pri zaisťovaní budovania kapacít a odbornej prípravy pre tretie krajiny, ako aj jej kľúčový význam pri zabezpečovaní rovnakých podmienok pre všetky pobrežné štáty;
21.	konštatuje, že hoci NNN rybolov je vo vodách EÚ aj naďalej vážnym problémom, cielená podpora a posilnené kapacity môžu zlepšiť dodržiavanie a presadzovanie predpisov; zdôrazňuje preto, že agentúra EFCA by mala naďalej posilňovať odbornú prípravu a podporu vnútroštátnych orgánov, inšpektorov a miestnych pobrežných komunít EÚ, aby mohli lepšie odhaľovať NNN činnosti, predchádzať im a bojovať proti nim;
22.	podčiarkuje kľúčovú úlohu agentúry pri podpore dodržiavania medzinárodných pravidiel v oblasti rybárstva a zabezpečovaní skutočne rovnakých podmienok medzi Úniou a všetkými pobrežnými štátmi, najmä v rámci zdieľaného alebo spoločne riadeného rybárstva; konštatuje, že koordinovaná spolupráca navonok aj v rámci Únie je nevyhnutná na zabezpečenie udržateľného rybárstva, podporu spravodlivej hospodárskej súťaže a ochranu dlhodobej sociálnej a hospodárskej životaschopnosti našich pobrežných regiónov;
23.	konštatuje, že k 31. decembru 2024 bol plán pracovných miest naplnený na 97 %, pričom zo 77 dočasných zamestnancov povolených v rámci rozpočtu Únie bolo vymenovaných 75 dočasných zamestnancov; berie na vedomie zvýšenie výdavkov na zamestnancov o 6,7 % v porovnaní s rokom 2023;
24.	zdôrazňuje záväzok agentúry zabezpečiť rovnaké zaobchádzanie so všetkými zamestnancami a dosiahnuť rodovú rovnosť vo všetkých triedach a na všetkých úrovniach zodpovednosti; vyjadruje znepokojenie nad tým, že ženy naďalej predstavujú len 39 % zamestnancov v platovej triede AD 8 alebo vyššej, čo je údaj, ktorý od roku 2021 stagnuje, napriek tomu, že ženy tvoria 50 % celkovej pracovnej sily; konštatuje preto, že treba urobiť viac, aby sa dosiahla parita na úrovni riadenia; opakuje svoju výzvu agentúre, aby vykonávala a posilňovala svoju stratégiu rodovej parity a politiku inkluzívnosti;
25.	opätovne vyjadruje presvedčenie, že nedostatočné financovanie a absencia osobitného, účelovo financovaného, samostatného fondu pre rybolov a akvakultúru v návrhu viacročného finančného rámca na roky 2028 – 2034, ktorý predložila Komisia, skomplikuje špecifickú spoluprácu medzi agentúrou a členskými štátmi; poukazuje na to, že absencia dostatočného, osobitného financovania by mala vážne negatívne účinky aj na rybársku flotilu EÚ a jej schopnosť zabezpečiť dodržiavanie revidovaného nariadenia o kontrole rybárstva, a tým by mohla ohroziť aj potrebné vykonávanie spoločnej rybárskej politiky;
26.	vyjadruje tiež znepokojenie nad tým, že nedostatok dostatočných a špeciálne vyčlenených finančných prostriedkov na rybárstvo v budúcom VFR oslabí schopnosť agentúry podporovať vykonávanie spoločnej rybárskej politiky, najmä pokiaľ ide o harmonizáciu kontroly rybárstva medzi členskými štátmi, oslabí boj proti NNN rybolovu a ohrozí rovnosť podmienok medzi flotilami EÚ a medzi flotilami EÚ a flotilami tretích krajín; vyjadruje poľutovanie nad nedostatkom finančných prostriedkov, a preto vyzýva Komisiu a členské štáty, aby v budúcom VFR stanovili aspoň rovnaké sumy stálych cien pre rozpočet agentúry;
27.	navrhuje udeliť výkonnej riaditeľke agentúry absolutórium za plnenie rozpočtu agentúry za rozpočtový rok 2024.

[bookmark: FootprintPageAD]PRÍLOHA: VYHLÁSENIE O POSKYTNUTÝCH INFORMÁCIÁCH
<FootprintIntro>Spravodajca výboru požiadaného o stanovisko na vlastnú zodpovednosť vyhlasuje, že do svojho stanoviska nezahrnul žiadne informácie od zástupcov záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:1], ani od zástupcov verejných orgánov tretích krajín vrátane ich diplomatických misií a veľvyslanectiev, ktorí sa musia uviesť v tejto prílohe podľa článku 8 prílohy I k rokovaciemu poriadku.</FootprintIntro> [1:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

